Geliefde radioman kry tweede kankerskok | Maroela Media
Ian saam met sy verloofde, Stacey, en hul seun, Tristan. (Foto: Verskaf)
Die geliefde Kaapstadse radio-aanbieder Ian Ward (42) is gediagnoseer met fase 3B-longkanker.
Ward, wat die afgelope 20 jaar al deel is van die radiogemeenskap, het as 'n jong aanbieder by UCT Radio begin. Hy het daarna ook 'n bekende stem op Good Hope FM en Heart FM geword. Ward is ook die stigter van Clicks Live, die radiostasie wat in Clicks-winkels landwyd speel.
Ward het vyf jaar gelede die nuus ontvang dat hy kolonkanker het, maar ná chirurgie en uitgebreide chemoterapie was die kanker in remissie. Hy het steeds gereelde bloedtoetse en x-strale laat doen om seker te maak die kanker kom nie terug nie.
Maar in 'n roetine-ondersoek verlede maand het dokters onreëlmatighede waargeneem, waarna 'n gewas in Ward se hart en linkerlong opgemerk is. 'n Brongoskopie is 'n week later gedoen, wat gewys het dat hy fase 3B-longkanker het. Ward begin Donderdag 8 November weer met chemoterapie by die Tygerberg-hospitaal.
Die nuus van Ward se diagnose was veral moeilik vir sy verloofde, Stacey Robertson (31), en hul agtjarige seun, Tristan, om te aanvaar.
Ian saam met sy seun, Tristan (Foto: Facebook)
Ward het nie 'n mediese fonds nie en moet nou sy mediese koste, wat chemoterapie en bestraling insluit, self hanteer.
'n Skarefinansieringsfonds is intussen vir Ward se kankerbehandeling gestig en het tot dusver R25 794,91 van die R150 000-teiken ingesamel.
"Ek was baie verras deur die veldtog om vir my geld in te samel, maar waardeer dit ongelooflik baie. Ek is nie die soort mens wat hulp sal vra nie. Die gevoel van geliefd wees deur mense wat ek ken en wat ek nie ken nie, is onwerklik," het Ward gesê.
"Ek het boodskappe ontvang van mense wat ek nog nooit ontmoet het nie, maar wat oor die afgelope twee dekades na my oor die radio geluister het, wat vir my boodskappe van hoop en bemoediging stuur. Ek is ook oneindig dankbaar vir my ondersteuningsnetwerke by die huis, veral Stacey, wat my bystaan en daar bly staan deur die tweede ronde van kanker.
"Ek gaan nie jok nie, dis moeilik om te weet dat ek 'n (sogenaamde) ongeneeslike gewas het, maar ek is baie positief dat ek, met God se hulp, en die aanhoudende ondersteuning van mense oor die hele wêreld, hierdie stryd kan oorkom. Ek verwag 'n tweede wonderwerk," het hy gesê.